Ո՞րն է Արժութային Կարգավորման և Արժութային Վերահսկողության մասին օրենքի կարգավորման առարկան և ի՞նչ այլ օրենքներով է կարգավորվում դաշտը:

Սույն օրենքը սահմանում է Հայաստանի Հանրապետությունում արժութային գործարքների կնքման կարգն ու պայմանները, արժութային արժեքների տնօրինման, տիրապետման և օգտագործման դեպքերը, կարգն ու պայմանները, ինչպես նաև կարգավորում է Հայաստանի Հանրապետությունում արժութային կարգավորման ու վերահսկողության հետ կապված այլ հարաբերություններ:

Արժութային գործարքները, արժութային գործարքներ իրականացնող անձանց գործունեությունը, ինչպես նաև Հայաստանի Հանրապետությունում արժութային կարգավորման ու վերահսկողության հետ կապված այլ հարաբերություններ կարգավորվում են սույն օրենքով, Հայաստանի Հանրապետության քաղաքացիական օրենսգրքով, «Հայաստանի Հանրապետության կենտրոնական բանկի մասին» Հայաստանի Հանրապետության օրենքով, Հայաստանի Հանրապետության այլ օրենքներով, Հայաստանի Հանրապետության միջազգային պայմանագրերով, իսկ օրենքով նախատեսված դեպքերում` իրավական այլ ակտերով:

2. Սահմանել ո՞րն է համարվում ՀՀ արժույթ և արտարժույթ

**Հայաստանի Հանրապետության արժույթն է**`

ա) շրջանառության մեջ գտնվող, ինչպես նաև շրջանառությունից հանված կամ հանվող, սակայն փոխանակման ենթակա Հայաստանի Հանրապետության օրինական վճարամիջոցը` Հայաստանի Հանրապետության կենտրոնական բանկի (այսուհետ` Կենտրոնական բանկ) թողարկած թղթադրամների և մետաղադրամների (այդ թվում՝ հուշադրամների) տեսքով,

բ) Հայաստանի Հանրապետության բանկերի, Հայաստանի Հանրապետության տարածքից դուրս գտնվող դրանց մասնաճյուղերի բանկային հաշիվներում և ավանդներում առկա միջոցները` արտահայտված Հայաստանի Հանրապետության դրամով,

գ) Հայաստանի Հանրապետության արժույթը որպես վճարման օրինական միջոց օգտագործելու մասին Հայաստանի Հանրապետության կառավարության և Կենտրոնական բանկի կողմից օտարերկրյա պետության համապատասխան մարմինների հետ կնքված համաձայնագրերի հիման վրա տվյալ պետության տարածքում գտնվող բանկերի և ֆինանսավարկային այլ կազմակերպությունների հաշիվներում առկա միջոցները` արտահայտված Հայաստանի Հանրապետության դրամով,

**օտարերկրյա արժույթն (արտարժույթն) է**`

ա) օտարերկրյա մեկ կամ մի քանի պետությունների տարածքում շրջանառության մեջ գտնվող, ինչպես նաև շրջանառությունից հանված կամ հանվող, բայց փոխանակման ենթակա օրինական վճարամիջոց հանդիսացող թղթադրամներն ու մետաղադրամները,

բ) բանկային հաշիվներում և ավանդներում գտնվող օտարերկրյա պետությունների դրամական միավորներով և (կամ) միջազգային դրամական միավորներով արտահայտված միջոցները.

4) բանկային ոսկի` Լոնդոնի թանկարժեք մետաղների շուկայի ասոցիացիայի անդամ հանդիսացող զտարկող (աֆինաժային) կազմակերպություններում արտադրված, ոսկու ձուլակտորներն են, որոնք ունեն անհատական սերտիֆիկատ և որոնց վրա դաջված է զտարկող կազմակերպության անվանիշը, քաշը, հարգը և հերթական սերիական համարը: Ոսկու բանկային ձուլակտորների քաշը կազմում է 350-ից 450 տրոյական ունցիա (10886-13996 գր.), 99.5օ-ից ոչ պակաս ոսկու պարունակությամբ և իրենց վրա լրացուցիչ դաջված է արտադրության տարեթիվը.

3. Ովքե՞ր են համարվում ռեզիդենտ, ովքեր ոչ ռեզիդենտ

**ռեզիդենտներն են`**

ա) ֆիզիկական անձինք (բացառությամբ անհատ ձեռնարկատերերի), որոնք հունվարի 1-ից մինչև դեկտեմբերի 31-ը ներառյալ սկսվող կամ ավարտվող տասներկուամսյա ցանկացած ժամանակահատվածում գտնվել են Հայաստանի Հանրապետությունում 183 օր և ավելի, կամ որոնց կենսական շահերի կենտրոնը գտնվում է Հայաստանի Հանրապետությունում, ինչպես նաև Հայաստանի Հանրապետությունում պետական և տեղական ինքնակառավարման մարմիններում աշխատող` Հայաստանի Հանրապետության տարածքից դուրս ժամանակավորապես աշխատող ֆիզիկական անձինք,

բ) Հայաստանի Հանրապետությունում ստեղծված (պետական գրանցում ստացած, հաշվառված) կազմակերպությունները և Հայաստանի Հանրապետությունում պետական գրանցում ստացած անհատ ձեռնարկատերերը,

գ) օտարերկրյա պետություններում Հայաստանի Հանրապետության դեսպանությունները, հյուպատոսական հիմնարկները, զորքերը,

դ) միջազգային կազմակերպություններում Հայաստանի Հանրապետության մշտական ներկայացուցչությունները,

ե) սույն կետի «բ» ենթակետում նշված ռեզիդենտների` Հայաստանի Հանրապետության սահմաններից դուրս գտնվող մասնաճյուղերը և ներկայացուցչությունները,

զ) սույն կետի «գ» և «դ» ենթակետերում նշված ռեզիդենտների` Հայաստանի Հանրապետության քաղաքացիություն ունեցող ղեկավարները, այլ աշխատակիցներ և նրանց ընտանիքների անդամները.

6) **ոչ ռեզիդենտներն են`**

ա) ռեզիդենտ չհամարվող ֆիզիկական անձինք, այդ թվում օտարերկրյա պետության պետական ծառայության մեջ գտնվող` Հայաստանի Հանրապետությունում ժամանակավորապես աշխատող ֆիզիկական անձինք,

բ) օտարերկրյա պետություններում ստեղծված կազմակերպությունները ու դրանց մասնաճյուղերն ու ներկայացուցչությունները,

գ) Հայաստանի Հանրապետության տարածքում գտնվող օտարերկրյա պետությունների դեսպանությունները, հյուպատոսական հիմնարկները, զորքերը և միջազգային կազմակերպությունները, ինչպես նաև դրանց` Հայաստանի Հանրապետության քաղաքացիություն չունեցող ղեկավարները, այլ աշխատակիցներ և նրանց ընտանիքների անդամները,

դ) սույն կետի «բ» ենթակետում նշված ոչ ռեզիդենտների մասնաճյուղերն ու ներկայացուցչությունները, որոնք գտնվում են Հայաստանի Հանրապետությունում,

ե) սույն կետի «ա»-«դ» ենթակետերում չնշված և ռեզիդենտ չհանդիսացող այլ անձինք.

7) կենսական շահերի կենտրոնն այն վայրն է, որտեղ կենտրոնացված են անձի ընտանեկան կամ տնտեսական շահերը: Ընտանեկան կամ տնտեսական շահ է համարվում այն վայրը, որտեղ գտնվում է անձի բնակելի տունը (բնակարանը), ուր բնակվում է անձը կամ նրա ընտանիքը, և գտնվում է նրա (ընտանիքի) անձնական կամ ընտանեկան հիմնական գույքը, կամ հիմնական տնտեսական (պրոֆեսիոնալ) գործունեության իրականացման վայրը.

8) արժութային գործարքներն այն գործարքներն են, որոնք կապված են`

ա) արժութային արժեքների սեփականության իրավունքի և գույքային այլ իրավունքների փոխանցման, ինչպես նաև որպես վճարման միջոց արտարժույթով վճարային փաստաթղթերի օգտագործման հետ,

բ) որպես վճարման միջոց արտարժույթի, ինչպես նաև արտաքին տնտեսական գործունեություն իրականացնելիս Հայաստանի Հանրապետության արժույթի օգտագործման հետ,

գ) արժութային արժեքների` օտարերկրյա պետություններից Հայաստանի Հանրապետության տարածք փոխադրման, ներմուծման և առաքման, Հայաստանի Հանրապետության տարածքից դրանց փոխադրման, արտահանման և առաքման հետ.

9) ընթացիկ արժութային գործարքներ են համարվում ռեզիդենտի և ոչ ռեզիդենտի միջև կատարվող գործարքները կամ վճարումները` անկախ դրանց գումարային մեծությունից (բացառությամբ սույն կետի «գ» ենթակետում նշված դեպքերի), դրանք են`

ա) ապրանքների (գույքի) օտարման, աշխատանքների կատարման, գույքի օգտագործման, ծառայությունների մատուցման դիմաց կատարվող վճարումները, ինչպես նաև կարճաժամկետ վարկերի և փոխառությունների տրամադրումը,

բ) վարկերի և փոխառությունների դիմաց վճարվող տոկոսները և այլ ներդրումների դիմաց վճարվող շահաբաժիններն ու այլ վճարումները,

գ) վարկերի, փոխառությունների և ուղղակի ներդրումների մարմանն ուղղված փոքրածավալ գումարների վճարումները,

դ) ոչ առևտրային բնույթի փոխանցումները Հայաստանի Հանրապետության տարածք և Հայաստանի Հանրապետության տարածքից դուրս, ներառյալ` աշխատավարձի, կենսաթոշակների, ժառանգությունների, ֆինանսական օգնության, նվիրատվությունների փոխանցումները.

10) կարճաժամկետ վարկերի ժամկետայնությունը և փոքրածավալ գումարների չափը սահմանվում են Կենտրոնական բանկի նորմատիվ իրավական ակտերով` համաձայնեցնելով կառավարության լիազորված մարմնի հետ.

11) կապիտալի շարժի և ֆինանսական արժութային գործարքներ են համարվում ռեզիդենտի և ոչ ռեզիդենտի միջև կատարվող այն գործարքները, որոնք չեն համարվում ընթացիկ արժութային գործարքներ.

12) ֆիզիկական անձանց ռեզիդենտությունը կամ ոչ ռեզիդենտությունը որոշվում է սույն հոդվածի 5-րդ և 6-րդ կետերի հիման վրա` տվյալ ֆիզիկական անձի կողմից ներկայացնելով իր ոչ ռեզիդենտության անհրաժեշտ հիմնավորումները կամ փաստաթղթերը: Եթե ֆիզիկական անձը չի ներկայացնում իր ոչ ռեզիդենտության անհրաժեշտ հիմնավորումները կամ փաստաթղթերը, ապա նա համարվում է ռեզիդենտ ֆիզիկական անձ.

13) մասնագիտացված անձինք են բանկերը, օտարերկրյա բանկերի` Հայաստանի Հանրապետությունում գործող մասնաճյուղերը, վարկային կազմակերպությունները, վճարահաշվարկային կազմակերպությունները, լիցենզավորած արտարժույթի դիլերային-բրոքերային առուվաճառք իրականացնող անձինք (արժութային դիլերներ-բրոքերներ), արտարժույթի առուվաճառք իրականացնող անձինք (փոխանակման կետեր), արտարժույթի առուվաճառքի սակարկություններ կազմակերպող անձինք.

14) գնանշում է համարվում ցանկացած ապրանքի (գույքի), ծառայության, գույքի օգտագործման, աշխատանքի կատարման կամ աշխատավարձի և (կամ) դրան հավասարեցված վճարումների գնի, արժեքի կամ վարձատրության չափի հայտարարումը, ամրագրումը, սահմանումը կամ որևէ ձևով այլ անձանց հայտնելը.

15) սպառողական փոխառություն կամ սպառողական վարկ՝ «Վարկային կազմակերպությունների մասին» Հայաստանի Հանրապետության օրենքով սահմանված սպառողական փոխառություն կամ սպառողական վարկ.

16) առևտրի կենտրոն՝ առևտրի իրականացման կազմակերպչի կողմից որպես մեկ ամբողջություն տիրապետվող և կառավարվող առևտրի օբյեկտների համախումբ.

17) առևտրի իրականացման կազմակերպիչ՝ առևտրի կենտրոնի աշխատանքները կազմակերպող և «Առևտրի և ծառայությունների մասին» Հայաստանի Հանրապետության օրենքով առևտրի իրականացման վայրի կազմակերպչի համար սահմանված պարտավորություններ կամ իրավունքներ ունեցող իրավաբանական անձ:

4. Ո՞ր գործարքներն են ՀՀ-ում իրականացվում ՀՀ արժույթով

1. Հայաստանի Հանրապետության տարածքում ապրանքների (գույքի) իրացման, ծառայությունների մատուցման, աշխատավարձի և դրան հավասարեցված այլ վճարների վճարումների, գույքի գնահատման և աշխատանքների կատարման, գույքի օգտագործման դրամական (փողային) գնանշումներն իրականացվում են Հայաստանի Հանրապետության դրամով, բացառությամբ սույն օրենքով նախատեսված դեպքերի:

2. Հայաստանի Հանրապետության տարածքում ռեզիդենտների միջև ապրանքների (գույքի) իրացման, ծառայությունների մատուցման, աշխատանքների կատարման, գույքի օգտագործման դիմաց փողային վճարումները, ներառյալ` ֆինանսական գործառնությունների դիմաց վճարվող տոկոսավճարները և իրավունքի կամ արտոնության իրականացման կամ տրամադրման դիմաց տրվող հատուցումները, ապահովագրավճարներն ու ապահովագրական հատուցումները, ընդունվում են և իրականացվում են Հայաստանի Հանրապետության դրամով, բացառությամբ սույն օրենքով նախատեսված դեպքերի:

3. Հայաստանի Հանրապետության տարածքում իրավաբանական անձանց կանոնադրական և բաժնեհավաք կապիտալում դրամական (փողային) ներդրումներն իրականացվում են Հայաստանի Հանրապետության դրամով:

4. Հայաստանի Հանրապետության տարածքում դրամական (փողային) շահումները կարող են գովազդվել և տրվել միայն Հայաստանի Հանրապետության դրամով:

5. Հայաստանի Հանրապետություն, Հայաստանի Հանրապետությունից կամ Հայաստանի Հանրապետության օդային տարածքով չվերթեր (կանոնավոր, ոչ կանոնավոր, չարթերային) իրականացնող օդանավեր շահագործող ընկերություններին (ավիաընկերություններին) մատուցվող հետևյալ ավիացիոն ծառայությունների փողային գնանշումները կարող են կատարվել արտարժույթով`

ա) օդանավերի ուղեկցման ծառայություններ, թռիչքի, վայրէջքի և լուսավորման, կանգառների կառավարման, շարժական և մեխանիկական սանդուղքների ներդրման և գործարկման, տելեսկոպ կամուրջի, օդանավերի վերգետնյա սպասարկման ծառայություններ (այդ թվում` օդանավեր քարշակելու ծառայություն).

բ) ուղևորի, ուղեբեռի, բեռի և փոստի վերգետնյա սպասարկում և հաշվառում.

գ) ավիացիոն անվտանգության և օդանավերի պահպանման ծառայություններ.

դ) օդանավերի կոմունալ ծառայություններ.

ե) վառելիքի և հեղուկների մատակարարում.

զ) հատուկ անիվավոր փոխադրամիջոցներով մատուցվող ծառայություններ.

է) Հայաստանի Հանրապետության օդային տարածքով անցնող միջազգային օդային մայրուղիներով տարանցիկ և Հայաստանի Հանրապետության օդանավակայաններ չվերթող օդանավերին մատուցվող աերոնավիգացիոն ծառայություններ.

ը) Հայաստանի Հանրապետության օդանավակայանների 20 կմ շառավղով շրջակայքում իրականացվող թռիչք-վայրէջքի փուլում մատուցվող աերոնավիգացիոն սպասարկման ծառայություններ:

Սույն մասում նշված դեպքում ավիացիոն ծառայությունների դիմաց վճարումները ոչ ռեզիդենտ ավիացիոն ընկերությունների կողմից կարող են կատարվել արտարժույթով:

6. Հայաստանի Հանրապետություն, Հայաստանի Հանրապետությունից կամ Հայաստանի Հանրապետության օդային տարածքով չվերթեր իրականացնող օդանավեր շահագործող ընկերությունների կողմից մատուցվող ուղևորների, բեռի և փոստի փոխադրման ծառայությունների փողային գնանշումները համակարգչային բազայում կարող են իրականացվել արտարժույթով:

7. Անկանխիկ վճարումներ նախատեսող և գրավոր ձևով կնքված պայմանագրերում գնանշումները կարող են կատարվել արտարժույթով, եթե այդ պայմանագրերը կնքվել են իրավաբանական անձ կամ անհատ ձեռնարկատեր հանդիսացող ռեզիդենտի և

իրավաբանական անձ կամ անհատ ձեռնարկատեր հանդիսացող ոչ ռեզիդենտի միջև:

5. Ո՞ր գործարքներն են ՀՀ-ում իրականացվում արտարժույթով

1. Հայաստանի Հանրապետության տարածքում ռեզիդենտներն ու ոչ ռեզիդենտներն իրավունք ունեն առանց սահմանափակումների իրականացնելու արտարժույթի առք ու վաճառք` անմիջապես կամ տարաժամկետ վճարելու պայմանով, որոշակի ժամկետից հետո որոշակի գնով հետ գնելու կամ այլ արժույթով փոխանակելու իրավունքով կամ պարտականությամբ կամ որևէ այլ պայմանով:

2. Հայաստանի Հանրապետության տարածքում արտարժույթի առքի կամ վաճառքի գործարքները, այդ թվում` սույն հոդվածի 1-ին մասով սահմանված պայմաններով գործարքները, իրականացվում են մասնագիտացված անձանց միջոցով: Մասնագիտացված անձանց կողմից իրականացվող արտարժույթի առք ու վաճառքի գործարքների փոխարժեքը և ծավալները սահմանում են մասնագիտացված անձինք:

3. Հայաստանի Հանրապետության տարածքում, բացառությամբ օտարերկրյա պետություններում Հայաստանի Հանրապետության դեսպանությունների, հյուպատոսական հիմնարկների, ընթացիկ արժութային գործարքների դիմաց վճարումները և կապիտալի շարժի ու ֆինանսական արժութային գործարքները կանխիկ և անկանխիկ իրականացվում են Հայաստանի Հանրապետության դրամով, բացառությամբ սույն հոդվածի 4-րդ, 5-րդ, 7-րդ և 8-րդ մասերում նշված դեպքերի:

4. Հայաստանի Հանրապետության տարածքում ընթացիկ արժութային գործարքների դիմաց անկանխիկ վճարումները և կապիտալի շարժի ու ֆինանսական արժութային անկանխիկ գործարքները կարող են իրականացվել նաև արտարժույթով`

ա) իրավաբանական անձանց միջև.

բ) անհատ ձեռնարկատերերի միջև.

գ) սույն մասի «ա» և «բ» կետերում նշված սուբյեկտների միջև:

5. Հայաստանի Հանրապետության տարածքում սույն օրենքի 3-րդ հոդվածի 9-րդ կետի «դ» ենթակետում նշված ոչ առևտրային բնույթի գործարքները, բացառությամբ աշխատավարձի վճարումների, կարող են իրականացվել նաև արտարժույթով ինչպես կանխիկ, այնպես էլ անկանխիկ եղանակով:

51. Հայաստանի Հանրապետության տարածքում փոխառությունները կարող են տրամադրվել նաև արտարժույթով, բացառությամբ սպառողական փոխառությունների, որոնք տրամադրվում են բացառապես Հայաստանի Հանրապետության դրամով:

52. Անմաքս առևտրի խանութներում ապրանքների (գույքի) իրացման դիմաց վճարումները կարող են իրականացվել արտարժույթով:

6. Ռեզիդենտների միջև նվիրաբերության, նվիրատվության գործարքները, ինչպես նաև ժառանգությունը կարող են իրականացվել արտարժույթով:

7. Միջազգային կազմակերպությունները կարող են Հայաստանի Հանրապետության տարածքում աշխատանքների կատարման, ծառայությունների մատուցման համար գնանշումներն ու վճարումներն իրականացնել արտարժույթով` Կենտրոնական բանկի և կառավարության լիազորված մարմնի հետ համաձայնեցված կարգով սահմանված դեպքերում և կարգով:

8. Բանկերը, վարկային կազմակերպությունները, վճարահաշվարկային կազմակերպություններն իրավունք ունեն օրենքով իրենց վերապահված ֆինանսական, այդ թվում` ավանդային, վարկային գործառնություններն իրականացնելու արտարժույթով, բացառությամբ սույն օրենքով և այլ օրենքներով նախատեսված դեպքերի:

81. Բանկերը և վարկային կազմակերպությունները սպառողական փոխառություններն ու վարկերը տրամադրում են միայն Հայաստանի Հանրապետության դրամով:

9. Մասնագիտացված անձինք պարտավոր են իրենց հաճախորդներին Կենտրոնական բանկի սահմանած կարգով, ձևով և վավերապայմաններով տրամադրել արտարժույթի առք ու վաճառքի գործառնությունները հավաստիացնող փաստաթուղթ (անդորրագիր):

6. ՀՀ-ում ովքե՞ր կարող են իրականացնել արտարժույթի դիլերային-բրոքերային գործունեություն

1. Արտարժույթի դիլերային-բրոքերային առուվաճառքի գործունեություն իրականացնող անձը (արժութային դիլեր-բրոքերը) իրավաբանական անձ է, որն իրավունք ունի Կենտրոնական բանկի տված լիցենզիայի հիման վրա իրականացնելու արտարժույթի դիլերային-բրոքերային առուվաճառքի գործունեություն:

Արտարժույթի դիլերային-բրոքերային առուվաճառքի գործունեություն է համարվում օրենքին համապատասխան կնքված հանձնարարության, կոմիսիայի կամ գործակալության պայմանագրի հիման վրա արտարժույթի անկանխիկ առուվաճառքը՝ անմիջապես կամ տարաժամկետ վճարելու, որոշակի ժամկետից հետո որոշակի գնով հետ գնելու կամ այլ արտարժույթով փոխանակելու իրավունքով կամ պարտականությամբ, կամ որևէ այլ պայմանով և (կամ) նման գործարքներ իրականացնելու առաջարկությամբ հանդես գալը: Արտարժույթի դիլերային-բրոքերային առուվաճառքի գործունեություն իրականացնող անձինք արտարժույթի դիլերային-բրոքերային առուվաճառքով կարող են զբաղվել նաև իրենց անունից և իրենց հաշվին:

«Արտարժույթի դիլերային-բրոքերային առուվաճառքի գործունեություն իրականացնող անձ», «արժութային դիլեր-բրոքեր» կամ արտարժույթի դիլերային-բրոքերային առուվաճառքի գործունեությունը և դրանք իրականացնողներին արտահայտող այլ բառերը կամ դրանց թարգմանություններն ու ածանցյալները, ինչպես նաև արտարժույթի դիլերային-բրոքերային առուվաճառքի փոխարժեքներն արտացոլող ցուցատախտակներ կարող են օգտագործել միայն արտարժույթի դիլերային-բրոքերային առուվաճառք իրականացնելու լիցենզիա ունեցող անձինք, դրանց մասնաճյուղերն ու ներկայացուցչությունները:

Արգելվում է արտարժույթի դիլերային-բրոքերային առուվաճառքի գործունեության լիցենզիա չունեցող անձանց կողմից «արտարժույթի դիլերային-բրոքերային առուվաճառքի գործունեություն իրականացնող անձ», «արժութային դիլեր-բրոքեր» կամ արտարժույթի դիլերային-բրոքերային առուվաճառքի գործունեությունը և դրանք իրականացնողներին արտահայտող այլ բառերի կամ դրանց թարգմանությունների ու ածանցյալների, ինչպես նաև արտարժույթի դիլերային-բրոքերային առուվաճառքի փոխարժեքներն արտացոլող ցուցատախտակների օգտագործումը:

2. Արտարժույթի առուվաճառք իրականացնող անձը (փոխանակման կետը) իրավաբանական անձ է, որը Կենտրոնական բանկի տված լիցենզիայի հիման վրա կարող է իրականացնել արտարժույթի առուվաճառքի կանխիկ գործառնություններ միայն ֆիզիկական անձանց հետ` Հայաստանի Հանրապետության դրամով:

Խանութում արտարժույթի առուվաճառքի լիցենզիա կարող է ստանալ միայն տվյալ խանութում առուվաճառք իրականացնող իրավաբանական անձը, առևտրի կենտրոնում՝ միայն առևտրի իրականացման կազմակերպիչը, իսկ հյուրանոցում՝ հյուրանոցային ծառայություններ մատուցող իրավաբանական անձը:

«Արտարժույթի առուվաճառքի գործունեություն իրականացնող անձ», «փոխանակման կետ» կամ արտարժույթի առուվաճառքի գործունեություն իրականացնողներին արտահայտող այլ բառերը, «արտարժույթի առուվաճառք», «տարադրամի փոխանակում» կամ արտարժույթի առուվաճառքը կամ փոխանակումը արտահայտող այլ բառերը կամ դրանց թարգմանություններն ու ածանցյալները, ինչպես նաև արտարժույթի առուվաճառքի փոխարժեքներն արտացոլող ցուցատախտակները կարող են օգտագործել միայն արտարժույթի առուվաճառք իրականացնելու լիցենզիա ունեցող անձինք և դրանց մասնաճյուղերը:

Արգելվում է արտարժույթի առուվաճառքի գործունեության լիցենզիա չունեցող անձանց կողմից «արտարժույթի առուվաճառքի գործունեություն իրականացնող անձ», «փոխանակման կետ» կամ արտարժույթի առուվաճառքի գործունեություն իրականացնողներին արտահայտող այլ բառերի, «արտարժույթի առուվաճառք», «տարադրամի փոխանակում» կամ արտարժույթի առուվաճառքը կամ փոխանակումը արտահայտող այլ բառերի կամ դրանց թարգմանությունների ու ածանցյալների, ինչպես նաև արտարժույթի առուվաճառքի փոխարժեքներն արտացոլող ցուցատախտակների օգտագործումը:

3. Արտարժույթի առուվաճառքի սակարկություններ իրականացնող անձն իրավաբանական անձ է, որը կազմակերպում է արտարժույթի հրապարակային սակարկություններ:

4. Արտարժույթի դիլերային-բրոքերային առուվաճառք, արտարժույթի առուվաճառք, արտարժույթի առուվաճառքի սակարկություններ իրականացնող անձանց գործունեության կանոնները, կարգը և պայմանները սահմանում է Կենտրոնական բանկը

7. Ի՞նչ է արժութային հսկողությունն ու վերահսկողությունը

1. Հայաստանի Հանրապետությունում արժութային վերահսկողությունն իրականացնում են արժութային վերահսկողության մարմինները, իսկ արժութային հսկողությունը՝ արժութային գործակալները:

Հայաստանի Հանրապետությունում արժութային վերահսկողության մարմիններ են սույն հոդվածի 3-րդ, 4-րդ և 5-րդ մասերում նշված մարմինները:

Արժութային հսկողության գործակալներ են Հայաստանի Հանրապետության տարածքում գործող բանկերը, վարկային կազմակերպությունները, դրամական (փողային) փոխանցումներ իրականացնող կազմակերպությունները: Արժութային հսկողության գործակալները հաշվետու են Կենտրոնական բանկին՝ Կենտրոնական բանկի սահմանած կարգով:

2. Արժութային վերահսկողության մարմինները և արժութային հսկողության գործակալներն իրենց իրավասության սահմաններում վերահսկողություն և հսկողություն են իրականացնում Հայաստանի Հանրապետությունում ռեզիդենտների և ոչ ռեզիդենտների կողմից իրականացվող արժութային գործարքների, Հայաստանի Հանրապետության օրենքներին և այլ իրավական ակտերին այդ գործարքների համապատասխանության, լիցենզիաների պայմանների պահպանման նկատմամբ: Արժութային հսկողության գործակալների կողմից արժութային հսկողություն իրականացվելու կարգը և պայմանները սահմանում է Կենտրոնական բանկի խորհուրդը:

3. Կենտրոնական բանկի կողմից լիցենզավորված անձանց՝ սույն օրենքի և սույն օրենքի հիման վրա ընդունված իրավական այլ ակտերի պահանջների, լիցենզիաների պայմանների պահպանման նկատմամբ վերահսկողությունն իրականացնում է Կենտրոնական բանկը տեղերում կամ հեռակա ստուգումների միջոցով՝ «Հայաստանի Հանրապետության կենտրոնական բանկի մասին» Հայաստանի Հանրապետության օրենքով սահմանված կարգով:

4. Պետական ֆինանսների կառավարման լիազոր մարմնի կողմից լիցենզավորված անձանց՝ սույն օրենքի և սույն օրենքի հիման վրա ընդունված իրավական այլ ակտերի պահանջների պահպանման նկատմամբ վերահսկողությունն իրականացնում է պետական ֆինանսների կառավարման լիազոր մարմինը:

5. Սույն հոդվածի 3-րդ և 4-րդ մասերում չնշված անձանց կողմից սույն օրենքի և սույն օրենքի հիման վրա ընդունված իրավական այլ ակտերի պահանջների պահպանման նկատմամբ վերահսկողությունն իրականացնում է Հայաստանի Հանրապետության կառավարության լիազորած մարմինը՝ «Հայաստանի Հանրապետությունում ստուգումների կազմակերպման և անցկացման մասին» Հայաստանի Հանրապետության օրենքով սահմանված կարգով:

6. Կենտրոնական բանկը սահմանում է արժութային գործարքների հաշվառման, դրանց վերաբերյալ հաշվետվության, փաստաթղթերի և վիճակագրության միասնական ձևեր, ինչպես նաև դրանք վարելու և ներկայացնելու կարգն ու ժամկետները:

8. Ո՞րն է Վճարահաշվարկային համակարգերի և վճարահաշվարկային կազմակերպությունների մասին ՀՀ օրենքի կարգավորման առարկան

Սույն օրենքը կարգավորում է Հայաստանի Հանրապետությունում վճարահաշվարկային համակարգերի և վճարահաշվարկային կազմակերպությունների գործունեությունը, լիցենզավորումը, այդ գործունեության նկատմամբ վերահսկողության իրականացման կարգն ու պայմանները, սահմանում է վճարահաշվարկային կազմակերպությունների և վճարահաշվարկային համակարգերի կողմից օրենքների և իրավական այլ ակտերի խախտումները, վճարահաշվարկային համակարգերի և կազմակերպությունների նկատմամբ կիրառվող պատասխանատվության միջոցները, ինչպես նաև հաշվարկների վերջնականության կանոնները:

Սույն օրենքը չի տարածվում ֆոնդային բորսայում արժեթղթերով կնքված գործարքներից բխող հաշվարկներ (այդ թվում` ֆոնդային բորսայում կնքված գործարքների արդյունքում ծագած փոխադարձ պարտավորությունների (պահանջների) որոշում և հաշվանցում) իրականացնող վճարահաշվարկային համակարգերի վրա:

**(1-ին հոդվածը փոփ. 04.10.05 ՀՕ-180-Ն)**

9. Ի՞նչ է վճարահաշվարկային համակարգը, պրոցեսինգը և քլիրինգը:

**քլիրինգը** վճարահաշվարկային փաստաթղթերի հավաքագրումը, խմբավորումը, փոխանակումը, ինչպես նաև վերջնահաշվարկի համար վճարահաշվարկային համակարգի մասնակիցների դիրքերի հաշվարկումը կամ դրանց մի մասը ներառող գործընթաց է. **պրոցեսինգը**վճարահաշվարկային փաստաթղթերի հավաքագրումը, պահպանումը, դրանցում պարունակվող տեղեկատվության մշակումը, փոխանցումը, որոշ դեպքերում նաև մասնակցող կողմերի նույնականացումը, վճարահաշվարկային փաստաթղթի (վճարային գործիքի) վավերության ստուգումը, միջոցների փոխանցման հավաստագրումն է.

**վճարահաշվարկային համակարգը** վճարային գործիքների, քլիրինգի իրականացման, միջոցների փոխանցման և վերջնահաշվարկի կատարման ընդհանուր կանոնների, ընթացակարգերի և վերջիններս ապահովող տեխնիկածրագրային միջոցների ամբողջությունն է (ընդհանրությունը), որի միջոցով ապահովվում է վճարման կատարումը շահառուին:

Վճարահաշվարկային համակարգի գործունեության կանոնները հանդիսանում են վճարահաշվարկային համակարգի գործունեության կանոնակարգի բաղկացուցիչ մասը, որը հաստատում է վճարահաշվարկային համակարգի օպերատորի կառավարման իրավասու մարմինը.

10. Ովքե՞ր են վճարահաշվարկային համակարգի մասնակիցները:

Հայաստանյան վճարահաշվարկային համակարգի մասնակիցներ կարող են լինել Կենտրոնական բանկը, Հայաստանի Հանրապետության տարածքում գործող բանկերն ու օտարերկրյա բանկերի մասնաճյուղերը (այսուհետ` բանկ), վճարահաշվարկային կազմակերպությունները, Հայաստանի Հանրապետության օրենսդրությամբ կամ միջազգային պայմանագրերով վճարահաշվարկային ծառայություններ մատուցելու իրավասություն ունեցող այլ անձինք, ինչպես նաև Հայաստանի Հանրապետության ոչ ռեզիդենտ այն կազմակերպությունները, որոնք իրենց երկրում իրավունք ունեն իրականացնելու սույն օրենքով սահմանված վճարահաշվարկային և (կամ) նմանատիպ ծառայություններ:

2. Սույն հոդվածում չնշված անձանց արգելվում է ստեղծել հայաստանյան վճարահաշվարկային համակարգեր կամ լինել դրանց մասնակից

11. Նկարագրել ՀՀ վճարահաշվարկային համակարգի ստեղծման ու գործունեության թույլտվության կարգը

. Հայաստանյան վճարահաշվարկային համակարգերն ստեղծվում և գործունեություն են իրականացնում Կենտրոնական բանկի խորհրդի թույլտվությամբ, որը տրվում է սույն օրենքով և Կենտրոնական բանկի նորմատիվ իրավական ակտերով սահմանված կարգով: Ներբանկային վճարահաշվարկային համակարգ ստեղծելու համար Կենտրոնական բանկի թույլտվությունը չի պահանջվում:

Սույն մասով սահմանված թույլտվություն ստանալու պահանջը չի տարածվում այն վճարահաշվարկային համակարգերի վրա, որոնցում Կենտրոնական բանկը հանդիսանում է համակարգի օպերատոր:

2. Բանկերը և այլ կազմակերպությունները, որոնք, իրավասու մարմնի կողմից տրված լիցենզիայի համաձայն, իրավասու են մատուցելու վճարահաշվարկային ծառայություններ, կարող են մասնակցել արտասահմանյան վճարահաշվարկային համակարգերում (այսուհետ` արտասահմանյան վճարահաշվարկային համակարգի մասնակիցներ) Կենտրոնական բանկի խորհրդի թույլտվությամբ, որը տրվում է սույն օրենքով և Կենտրոնական բանկի նորմատիվ իրավական ակտերով սահմանված կարգով:

3. Կենտրոնական բանկի խորհուրդը կարող է սահմանել հետևյալ չափանիշները, որոնց առկայության դեպքում սույն հոդվածի 1-ին և 2-րդ մասերով սահմանված թույլտվությունը տրվում է սույն օրենքի 7-րդ հոդվածի 4-րդ մասով կամ 8-րդ հոդվածի 5-րդ մասով սահմանված կարգով`

ա) վճարահաշվարկային համակարգի մասնակիցների քանակը.

բ) համակարգով կատարվող առանձին վճարման ծավալը.

գ) ընդհանուր վճարումների ծավալները.

դ) մասնակիցների կապիտալի և վճարումների ծավալի հարաբերակցությունը.

ե) վճարահաշվարկային համակարգերի անվանացանկը (հիմք ընդունելով համակարգերին բնորոշ ռիսկերի նվազեցմանն ուղղված միջոցների և (կամ) միջոցառումների առկայությունը):

4. Կենտրոնական բանկը կարող է փոփոխել իր սահմանած չափանիշների մեծությունները: Չափանիշների մեծությունը խստացնող Կենտրոնական բանկի որոշումներն ուժի մեջ են մտնում ընդունման պահից վեց ամիս հետո, եթե Կենտրոնական բանկի խորհրդի որոշմամբ ավելի ուշ ժամկետ չի սահմանվում:

5. Կենտրոնական բանկի խորհուրդը կարող է կասեցնել կամ ուժը կորցրած ճանաչել հայաստանյան վճարահաշվարկային համակարգի ստեղծման և գործունեության, ինչպես նաև արտասահմանյան վճարահաշվարկային համակարգերում մասնակցության վերաբերյալ իր թույլտվությունը, եթե հայաստանյան վճարահաշվարկային համակարգի օպերատորը և (կամ) մասնակիցները, արտասահմանյան վճարահաշվարկային համակարգի մասնակիցը`

ա) խախտել են սույն օրենքի, Կենտրոնական բանկի նորմատիվ իրավական ակտերի պահանջները.

բ) սույն օրենքի 8-րդ հոդվածի 4-րդ մասով սահմանված դեպքում:

Կասեցման ողջ ժամանակաշրջանում հայաստանյան վճարահաշվարկային համակարգի օպերատորը և այլ մասնակիցներ, արտասահմանյան վճարահաշվարկային համակարգի մասնակիցը չեն կարող տվյալ վճարահաշվարկային համակարգով որևէ վճարահաշվարկային ծառայություն մատուցել, բացառությամբ Կենտրոնական բանկի խորհրդի կողմից կասեցման որոշման մեջ նշված առանձին վճարահաշվարկային ծառայությունների:

6. Սույն հոդվածի 3-րդ մասով սահմանված չափանիշների մեծության փոփոխման կամ վճարահաշվարկային համակարգի գործունեության փոփոխման հետևանքով սահմանված չափանիշների մեծությանը չհամապատասխանելու դեպքերում հայաստանյան վճարահաշվարկային համակարգի օպերատորը, իսկ արտասահմանյան վճարահաշվարկային համակարգին մասնակցության դեպքում` դրա մասնակիցը, պարտավոր են համապատասխան փոփոխությունն ուժի մեջ մտնելու պահից մեկշաբաթյա ժամկետում դիմել Կենտրոնական բանկ` սույն օրենքով սահմանված կարգով նոր թույլտվություն ստանալու համար:

7. Կենտրոնական բանկի խորհուրդը կարող է վճարահաշվարկային համակարգերի համար սահմանել տեխնիկական, անվտանգության, ծրագրային, ինչպես նաև համակարգի գործունեության կանոնների բովանդակությանը ներկայացվող պահանջներ:

8. Կենտրոնական բանկը վարում է իր տված թույլտվությունների գրանցամատյանը: Գրանցամատյանի ձևը, վարման կարգը, ինչպես նաև դրանում ներառվող տեղեկությունները, համընդհանուր ծանոթացման համար տեղեկությունների ցանկը սահմանում է Կենտրոնական բանկի խորհուրդը:

12. Նկարագրել Արտասահմանյան վճարահաշվարկային համակարգում մասնակցության թույլտվության կարգը

1. Արտասահմանյան վճարահաշվարկային համակարգում մասնակցության թույլտվություն ստանալու համար բանկերը, այլ կազմակերպություններ, որոնք իրավասու մարմնի տված լիցենզիայի հիման վրա իրավունք ունեն մատուցելու վճարահաշվարկային ծառայություններ (այսուհետ` դիմորդ), Կենտրոնական բանկ են ներկայացնում`

ա) թույլտվություն ստանալու միջնորդագիրը` Կենտրոնական բանկի նորմատիվ իրավական ակտերով սահմանված ձևով.

բ) մասնակցության տնտեսական հիմնավորումը.

գ) արտասահմանյան վճարահաշվարկային համակարգի գործունեության ընդհանուր նկարագրությունը (համակարգի գործունեության նպատակը, աշխարհագրությունը, մասնակիցները, կիրառվող վճարային գործիքները, իրականացվող գործառնությունների տեսակները).

դ)  դիմորդի իրավունքների և պարտավորությունների վերաբերյալ տեղեկանք, որն առնվազն պարունակում է Կենտրոնական բանկի նորմատիվ իրավական ակտերով սահմանված տեղեկությունները.

ե) արտասահմանյան վճարահաշվարկային համակարգի օպերատորի հետ կնքված պայմանագիրը կամ կնքվելիք պայմանագրի նախագիծը.

զ) արտասահմանյան վճարահաշվարկային համակարգում մասնակցության հնարավոր ռիսկերի գնահատումը պարունակող տեղեկանք` Կենտրոնական բանկի նորմատիվ իրավական ակտերով սահմանված ձևով.

է) Կենտրոնական բանկի սահմանած այլ փաստաթղթեր:

1.1. Սույն հոդվածի 1-ին մասի «դ» կետով նախատեսված տեղեկանքը կարող է չպարունակել այն տեղեկությունները, որոնք արդեն իսկ ներառված են սույն հոդվածի 1-ին մասի «ե» կետով նախատեսված պայմանագրում կամ պայմանագրի նախագծում կամ Կենտրոնական բանկ ներկայացված այլ փաստաթղթերում:

2. Կենտրոնական բանկը սույն հոդվածի 1-ին մասով սահմանված բոլոր փաստաթղթերը ստանալու պահից երկամսյա ժամկետում տալիս է արտասահմանյան վճարահաշվարկային համակարգում դիմորդի մասնակցության թույլտվությունը կամ մերժում է թույլտվության տրամադրումը:

Սույն մասով նախատեսված երկամսյա ժամկետը որոշակի փաստեր պարզաբանելու նպատակով կարող է Կենտրոնական բանկի որոշմամբ կասեցվել մինչև մեկ ամիս ժամկետով: Կենտրոնական բանկի կողմից երկամսյա ժամկետում դիմումը չմերժելու կամ երկամսյա ժամկետը կասեցնելու մասին դիմորդին չտեղեկացնելու դեպքում թույլտվությունը համարվում է տրված:

3. **(մասն ուժը կորցրել է 14.04.11 ՀՕ-131-Ն)**

4. Արտասահմանյան վճարահաշվարկային համակարգի գործունեության կանոններում որոշակի տեսակի փոփոխության դեպքերում արտասահմանյան վճարահաշվարկային համակարգի մասնակիցը պարտավոր է առնվազն եռամսյա ժամկետում տեղեկացնել այդ մասին Կենտրոնական բանկին: Սույն մասով նախատեսված փոփոխությունների ցանկը սահմանում է Կենտրոնական բանկի խորհուրդը: Կենտրոնական բանկի խորհուրդը կարող է կասեցնել կամ ուժը կորցրած ճանաչել արտասահմանյան վճարահաշվարկային համակարգում մասնակցության թույլտվությունը, եթե համակարգի գործունեության կանոնների կամ համակարգի օպերատորի և հայաստանյան մասնակցի միջև հարաբերությունները կարգավորող այլ փաստաթղթերի փոփոխության կամ այլ հանգամանքների ի հայտ գալու հետևանքով Կենտրոնական բանկի խորհրդի հաստատած ուղեցույցի համաձայն կարող է վտանգվել Հայաստանի Հանրապետությունում ֆինանսական համակարգի կայունությունը և (կամ) իրացվելիությունը և (կամ) վճարունակությունը:

5. Սույն օրենքի 5-րդ հոդվածի 3-րդ մասով սահմանված արտասահմանյան վճարահաշվարկային համակարգում մասնակցության թույլտվությունն ստանալու համար դիմորդը Կենտրոնական բանկ է ներկայացնում Կենտրոնական բանկի խորհրդի սահմանած ձևով չափանիշների վերաբերյալ տեղեկանք, միջնորդագիր` վճարահաշվարկային համակարգում մասնակցելու մասին, և սույն հոդվածի 1-ին մասի «դ», «ե» և «է» կետերով սահմանված փաստաթղթերը: Փաստաթղթերը Կենտրոնական բանկ մուտքագրելու պահից քսան օր հետո թույլտվությունը համարվում է տրված, եթե Կենտրոնական բանկն այդ ժամկետում չի տեղեկացնում դիմորդին սույն օրենքի 5-րդ հոդվածի 3-րդ մասով սահմանված չափանիշներին չհամապատասխանելու կամ ներկայացված տեղեկությունները թերի լինելու մասին

13. Նկարագրել Վճարահաշվարկային փաստաթղթերի անվերադարձելիությունը

1. Եթե վճարահաշվարկային փաստաթուղթը մուտքագրվել է վճարահաշվարկային համակարգ և համարվում է անվերադարձելի մինչև վճարահաշվարկային համակարգի մասնակցի վճարահաշվարկային գործունեության ընդհատման պահը, ապա վճարահաշվարկային համակարգի կանոնների համաձայն` վճարահաշվարկային փաստաթղթով սահմանված պարտավորություններն ուժի մեջ են մնում և ենթակա են անվերապահ կատարման ժամանակավոր կառավարչի կողմից:

2. Եթե վճարահաշվարկային փաստաթուղթը մուտքագրվել է վճարահաշվարկային համակարգ և համարվում է անվերադարձելի վճարահաշվարկային համակարգի մասնակցի վճարահաշվարկային գործունեության ընդհատման պահից հետո, սակայն վճարահաշվարկային գործունեության ընդհատման պահը վրա հասնելու օրվա ընթացքում, ապա վճարահաշվարկային համակարգի կանոնների համաձայն վճարահաշվարկային փաստաթղթով սահմանված պարտավորություններն ուժի մեջ են մնում և ժամանակավոր կառավարչի կողմից ենթակա են անվերապահ կատարման, եթե համակարգի օպերատորն ապացուցում է, որ տեղյակ չէր և (կամ) չէր կարող տեղյակ լինել մասնակցի վճարահաշվարկային գործունեության ընդհատման պահի մասին:

3. Վճարահաշվարկային համակարգի մասնակցի վճարահաշվարկային գործունեության ընդհատման պահի մասին իրավասու մարմնի որոշումը հետադարձ ուժ չունի մասնակցի այն իրավունքների կամ պարտավորությունների վրա, որոնք կապված են վճարահաշվարկային համակարգում հաշվարկների իրականացման հետ և ծագել են մինչև վճարահաշվարկային գործունեության ընդհատման պահը:

4. Վճարահաշվարկային համակարգ վճարահաշվարկային փաստաթղթի մուտքագրման, ինչպես նաև վճարահաշվարկային փաստաթղթի անվերադարձելիության պահը սահմանվում է վճարահաշվարկային համակարգի` Կենտրոնական բանկի հետ համաձայնեցված կանոններով, իսկ դրա բացակայության դեպքում` Կենտրոնական բանկի նորմատիվ իրավական ակտերով:

14. Նկարագրել Թղթադրամների և մետաղադրամների փաթեթավորումը Բանկերում

Բանկերում թղթադրամները եւ մետաղադրամները փաթեթավորվում են

սույն կանոնակարգի պահանջներին համապատասխան:

9.2. Բանկերում թղթադրամները եւ մետաղադրամները փաթեթավորվում են

գանձապահների կողմից ավտոմատ փաթեթավորող համակարգերի (այսուհետ`

Ավտոմատ համակարգ) եւ/կամ ձեռքի աշխատանքի միջոցով:

9.3. Շրջանառության համար պիտանի եւ հնամաշ թղթադրամներն ու

մետաղադրամները փաթեթավորվում են առանձին:

9.4. Նույն անվանական արժեքով, նույն թողարկման 100 հատ

թղթադրամը, համապատասխան փաթեթաթղթով փաթեթավորված, համարվում է

մեկ ամբողջական արմատ: Փաթեթաթղթի վրա նշվում են փաթեթավորող բանկի

(բանկի մասնաճյուղում փաթեթավորվելու դեպքում` նաեւ բանկի մասնաճյուղի)

անվանումը, թղթադրամի անվանական արժեքը, գումարը թվերով,

փաթեթավորման օրը, ամիսը եւ տարին, փաթեթավորող գանձապահի անունը,

ազգանունը կամ անվանական դրոշմակնիքը, ստորագրությունը (այսուհետ՝

թղթադրամների փաթեթավորման վավերապայմաններ):

9.5. Նույն անվանական արժեքի թղթադրամների տասը ամբողջական

արմատից ձեւավորված փաթեթը համարվում է մեկ ամբողջական կապոց:

9.6. Նույն անվանական արժեքի թղթադրամների ամբողջական

արմատները, որոնցից հնարավոր չէ ձեւավորել ամբողջական կապոց, ձեւավորվում

են որպես ոչ ամբողջական կապոց: Նույն անվանական արժեքի թղթադրամների

ամբողջական եւ ոչ ամբողջական արմատներից կամ նույն անվանական արժեքի մեկ

ոչ ամբողջական արմատից ձեւավորված կապոցը եւս համարվում է ոչ ամբողջական

կապոց:

9.7. Ամբողջական եւ ոչ ամբողջական կապոցները համալրվում են

համապատասխան վրադիրով կամ պիտակով: Վրադիրի կամ պիտակի վրա նշվում

են փաթեթավորող բանկի (բանկի մասնաճյուղում փաթեթավորվելու դեպքում` նաեւ

բանկի մասնաճյուղի) անվանումը, թղթադրամի անվանական արժեքը, գումարը

թվերով, փաթեթավորման օրը, ամիսը եւ տարին, փաթեթավորող գանձապահի

անունը, ազգանունը, անվանական դրոշմակնիքը կամ գանձապահին կցված

անհատական դրոշմակնիքը, վրադիրի դեպքում՝ նաեւ ստորագրությունը: Ոչ

ամբողջական կապոցի վրադիրի կամ պիտակի աջ անկյունում նշվում են նաեւ «ոչ

ամբողջական» բառերը:

9.8. Նույն գանձապահի կողմից տարբեր ամսաթվերին փաթեթավորված

կամ տարբեր գանձապահների կողմից փաթեթավորված նույն անվանական

արժեքի թղթադրամների արմատներից ձեւավորված ամբողջական կամ ոչ

ամբողջական կապոցը համարվում է հավաքական: Հավաքական կապոցները

համալրվում են համապատասխան վրադիրով կամ պիտակով, որի վրա նշվում են

փաթեթավորող բանկի (բանկի մասնաճյուղում փաթեթավորվելու դեպքում` նաեւ

բանկի մասնաճյուղի) անվանումը, անվանական արժեքը, գումարը թվերով,

փաթեթավորման օրը, ամիսը եւ տարին, փաթեթավորող գանձապահի անունը,

ազգանունը, անվանական դրոշմակնիքը կամ գանձապահին կցված անհատական

դրոշմակնիքը, վրադիրի դեպքում նաեւ ստորագրությունը, ինչպես նաեւ աջ

անկյունում նշվում են ամբողջական կապոցների համար «հավաքական», իսկ ոչ

ամբողջականի համար` «ոչ ամբողջական հավաքական» բառերը:

9.9. Գանձապահները թղթադրամները փաթեթավորում են յուրաքանչյուր

անվանական արժեքի թղթադրամի համար նախատեսված փաթեթաթղթերով եւ

վրադիրներով` համաձայն սույն կանոնակարգի հավելված 6-ի:

9.10. Թղթադրամներն Ավտոմատ համակարգով փաթեթավորելու դեպքում

կարող են օգտագործվել առանց գունային տարբերակումների փաթեթաթղթեր,

որոնց համար սույն կանոնակարգի 9.4 կետում սահմանված թղթադրամների

փաթեթավորման վավերապայմանները պարտադիր չեն:

9.11. Թղթադրամների կապոցները փաթեթավորվում են պոլիէթիլենային

ծրարներով: Արմատները փաթեթավորվում են միայն լայնակի:

9.12. Թղթադրամների կապոցները գանձապահների կողմից

փաթեթավորելու դեպքում լայնակի փաթեթավորված թղթադրամների արմատները

եւ վրադիրը պոլիէթիլենային ծրարների մեջ տեղադրելուց հետո ծրարի բաց եզրը

եռակցվում է` ծրարի վրա դրոշմելով փաթեթավորող բանկի կոդը (նշանը):

Ավտոմատ համակարգերի միջոցով փաթեթավորելու դեպքում պիտակի

տեղադրումից հետո ծրարի բաց եզրը միայն եռակցվում է:

9.13. Տարբեր թողարկումների նույն անվանական արժեքով թղթադրամները

նույն արմատում չեն փաթեթավորվում:

9.14. Բանկերի կողմից Կենտրոնական բանկ հանձնելու նպատակով

յուրաքանչյուր անվանական արժեքի թղթադրամների ծավալների նվազագույն

սահմանաչափերը սահմանվում են Կենտրոնական բանկի եւ բանկերի միջեւ կնքվող

դրամարկղային սպասարկման պայմանագրով:

9.15. Նույն անվանական արժեքով, նույն թողարկման մետաղադրամները

փաթեթավորվում են առանց արտաքին կարերի կտորե պարկերում: Յուրաքանչյուր

պարկին ամրացվում է պիտակ, որի վրա նշվում է փաթեթավորող բանկի (բանկի

մասնաճյուղում փաթեթավորվելու դեպքում` նաեւ բանկի մասնաճյուղի) անվանումը,

մետաղադրամի անվանական արժեքը, գումարը թվերով, փաթեթավորման օրը,

ամիսը եւ տարին, փաթեթավորող գանձապահի անունը, ազգանունը, անվանական

դրոշմակնիքը կամ գանձապահին կցված անհատական դրոշմակնիքը,

ստորագրությունը (այսուհետ՝ մետաղադրամների փաթեթավորման

վավերապայմաններ):

9.16. Նույն անվանական արժեքով, նույն թողարկման մետաղադրամները

կարող են փաթեթավորվել նաեւ պոլիէթիլենային փաթեթներում: Մետաղադրամները

եւ սույն կանոնակարգի 9.15 կետում սահմանված մետաղադրամների

փաթեթավորման վավերապայմաններով վրադիրը պոլիէթիլենային ծրարների մեջ

տեղադրելուց հետո ծրարի բաց եզրը եռակցվում է` ծրարի վրա դրոշմելով

փաթեթավորող բանկի կոդը (նշանը):

9.17. Մետաղադրամները նախքան պարկերի մեջ տեղադրելը

փաթեթավորվում են թղթե կամ պոլիէթիլենային փաթեթներում` յուրաքանչյուր

ծրարում 100 հատ մետաղադրամ:

9.18. Նույն անվանական արժեքով, նույն թողարկման 50 հատ

մետաղադրամները կարող են նաեւ համապատասխան փաթեթաթղթով

փաթեթավորվել գլանակների տեսքով: Գլանակի փաթեթաթղթի վրա նշվում է

փաթեթավորող բանկի (բանկի մասնաճյուղում փաթեթավորվելու դեպքում` նաեւ

բանկի մասնաճյուղի) անվանումը, մետաղադրամի անվանական արժեքը, գումարը

թվերով:

9.19. Պարկերում փաթեթավորվող մետաղադրամները Կենտրոնական բանկ

հանձնելու դեպքում բանկերի կողմից կարող են փաթեթավորվել առանց սույն

կանոնակարգի 9.17 կետով նախատեսված թղթե կամ պոլիէթիլենային փաթեթների

մեջ տեղադրելու: Բանկերին տրամադրելու նպատակով Կենտրոնական բանկի

կողմից պարկերում փաթեթավորվող մետաղադրամները կարող են փաթեթավորվել

առանց սույն կանոնակարգի 9.17 կետով նախատեսված թղթե կամ պոլիէթիլենային

փաթեթների մեջ տեղադրելու:

9.20. Մետաղադրամները պարկերում տեղադրելուց հետո`

1) կապվում են լարանով` պիտակի հետ միասին, եւ ծայրերն ամրակցվում

կապարակնիքով, կամ

2) կնքվում են միանգամյա օգտագործման համարակալված կնիքով` պիտակի հետ

միասին:

9.21. Գլանակների տեսքով փաթեթավորված մետաղադրամները

փաթեթավորվում են ինչպես կտորե պարկերում, այնպես էլ պոլիէթիլենային

ծրարներով, յուրաքանչյուրում 20 հատ գլանակ, որի մեջ դրվում է սույն

կանոնակարգի 9.15 կետի վավերապայմաններով վրադիր:

9.22. Պոլիէթիլենային ծրարների մեջ գլանակները տեղադրելուց հետո

ծրարի բաց եզրը ամրակցվում է` ծրարի վրա դրոշմելով փաթեթավորող բանկի կոդը

(նշանը):

9.23. Կենտրոնական բանկ հանձնվող մետաղադրամները բանկերի կողմից

փաթեթավորում են միայն ամբողջական կտորե պարկերով կամ պոլիէթիլենային

ծրարներով` սույն կանոնակարգի 9.24 կետով նախատեսված սահմանաչափերով:

9.24. Կենտրոնական բանկ հանձնելու համար մետաղադրամները

պարկերով կամ պոլիէթիլենային ծրարներով փաթեթավորելու համար սահմանվում

են հետեւյալ սահմանաչափերը.

10 լումա

20 լումա

50 լումա

1 դրամ

3 դրամ

5 դրամ

- 300 դրամ

- 500 դրամ

- 1’000 դրամ

- 2’000 դրամ

- 3’000 դրամ

- 5’000 դրամ

10 դրամ

20 դրամ

50 դրամ

100 դրամ

200 դրամ

500 դրամ

- 10’000 դրամ

- 20’000 դրամ

- 50’000 դրամ

- 100’000 դրամ

- 200’000 դրամ

- 500’000 դրամ

9.25. Հնամաշ, շրջանառությունից հետ կանչված, իսկության կամ

վճարունակության առումով կասկածելի (կեղծ, անվճարունակ եւ հավանական

գործարանային խոտան) դրամանիշերը անկախ անվանական արժեքից պետք է

փաթեթավորել թղթադրամների/մետաղադրամների փաստացի առկա քանակի

չափով:

9.26. Հնամաշ թղթադրամների արմատների փաթեթաթղթի, հնամաշ

թղթադրամների կապոցի վրադիրի կամ պիտակի, հնամաշ մետաղադրամների

պարկի պիտակի աջ անկյունում նշվում է նաեւ «Հնամաշ» բառը, իսկության կամ

վճարունակության առումով կասկածելի դրամանիշերի դեպքում՝ «Կասկածելի»

բառը:

9.27. Հիշատակային մետաղադրամները փաթեթավորվում են առանձին

պարկերով, յուրաքանչյուր պարկում՝ 1000 հատ մետաղադրամ:

9.28. Հիշատակային մետաղադրամների պարկերին ամրացվում է պիտակ,

որի վրա նշվում են սույն կանոնակարգի 9.15 կետում սահմանված

մետաղադրամների փաթեթավորման վավերապայմանները, ինչպես նաեւ`

հիշատակային մետաղադրամի անվանումը:

9.29. Եթե նույն անվանական արժեքի հիշատակային եւ շրջանառու մետաղադրամների չափերը համընկնում են, ապա այդ մետաղադրամները կարող են փաթեթավորվել միասին:

15. Նկարագրել Կենտրոնական բանկում դրամանիշերը փորձաքննության ընդունելը և փոխանակելը

16. Նկարագրել Բանկերում կանխիկ դրամի վերահաշվման ժամանակ հայտնաբերված հաշվեսխալների վերականգնումը

10.1. Բանկերի գլխամասերը միմյանց տրամադրած կանխիկ դրամի

վերահաշվման ժամանակ հայտնաբերած հաշվեսխալների դեպքերը կարգավորում

են պայմանագրային հիմունքներով: Բանկերի միջեւ կնքվող՝ միմյանց

դրամարկղային սպասարկման մասին պայմանագրերը չպետք է հակասեն սույն

կանոնակարգին: Կնքվող պայմանագրերը պարտադիր կարգով պետք է ընդգրկեն

միմյանց տրամադրած կանխիկ դրամի վերահաշվման ժամանակ հայտնաբերված

հաշվեսխալների կարգավորման մեխանիզմները:

10.2. Բանկերի կողմից իրենց հաճախորդների դրամարկղային

սպասարկումը, այդ թվում նաեւ ինկասացված կանխիկ դրամի վերահաշվման

ժամանակ հայտնաբերված հաշվեսխալների դեպքերը, կարգավորվում են

երկկողմանի կնքվող պայմանագրերով: Այն դրամարկղային ծառայությունների

կարգավորումը, որոնց համար դրամարկղային սպասարկման պայմանագրեր չեն

կնքվում, իրականացվում է սույն կանոնակարգի 17-րդ կանոնի համաձայն

ընդունված Բանկի ներքին կարգերով:

10.3. Բանկերում կանխիկ դրամի վերահաշվման ընթացքում

հայտնաբերված՝ իսկության մեջ կասկած առաջացնող դրամանիշերն ուղարկվում են

Կենտրոնական բանկ փորձաքննության՝ համաձայն սույն կանոնակարգի 7.7 կետի:

17. Նկարագրել Ինկասացիոն կազմակերպության կողմից կանխիկ դրամի ընդունման և հանձնման ձևերը

13.1. Բանկերում կանխիկ դրամը (բացառությամբ թանկարժեք մետաղների

ստանդարտացված ձուլակտորների) ինկասացիոն կազմակերպությանը հանձնվում

է հետեւյալ ձեւերով՝

1) Կնքվող պարկերով (կտորե, պոլիէթիլենային), կոնտեյներներով (այսուհետ՝

փոխադրման միավոր), որոնցում կանխիկ դրամը եւ արժեքներին ուղեկցող ցուցակի

մեկ օրինակը, ստորագրված բանկի պատասխանատու անձանց կողմից, դրվում են

ինկասատորների ներկայությամբ եւ կնքվում բանկի կնիքով: Մինչեւ փոխադրման

միավորի կնքումը, ինկասատորները ճշտում են առաքվող կանխիկ դրամի եւ

արժեքներին ուղեկցող ցուցակի համապատասխանությունը՝ ստուգելով

թղթադրամները կապոցներով եւ արմատներով, իսկ մետաղադրամները՝ պարկերով

կամ պոլիեթիլենային փաթեթներով՝ համաձայն պարկերի, պոլիէթիլենային

փաթեթների պիտակների վրա առկա վավերապայմանների: Կանխիկ դրամի հետ

միասին ինկասատորներին է հանձնվում նաեւ արժեքներին ուղեկցող ցուցակի

երկրորդ օրինակը:

2) Թղթադրամները կապոցներով, մետաղադրամները պարկերով կամ

պոլիէթիլենային փաթեթներով՝ ստուգելով թղթադրամների կապոցները,

արմատների քանակը եւ մետաղադրամների պարկերը, պոլիէթիլենային

փաթեթները: Վնասված կնիքներով եւ պատռված փաթեթներով կապոցները կամ

պարկերը ենթակա են վերափաթեթավորման: Կանխիկ դրամի հետ միասին

ինկասատորներին են հանձնվում նաեւ արժեքներին ուղեկցող ցուցակի երկու

օրինակները:

3) Նախօրոք կնքված փոխադրման միավորներով՝ համաձայն փոխադրման

միավորի պիտակների վրա առկա վավերապայմանների: Կանխիկ դրամը եւ բանկի

պատասխանատու անձի կողմից ստորագրված արժեքներին ուղեկցող ցուցակի մեկ

օրինակը պատասխանատու անձի (անձանց) կողմից նախապես դրվում է

փոխադրման միավորի մեջ եւ կնքվում բանկի կնիքով: Կանխիկ դրամի նախօրոք

կնքված փոխադրման միավորի հետ միասին ինկասատորներին է հանձնվում նաեւ

արժեքներին ուղեկցող ցուցակի երկրորդ օրինակը:

13.2. Բանկերի միջեւ ինկասացիոն կազմակերպությունների միջոցով

առաքվող կանխիկ դրամը ստացող բանկի կողմից ենթակա է ընդունման նույն

ձեւով, ինչ ձեւով առաքող բանկում հանձնվել է ինկասացիոն կազմակերպությանը:

13.3. Բանկերում ինկասացիոն կազմակերպությունից կանխիկ դրամի

(բացառությամբ թանկարժեք մետաղների ստանդարտացված ձուլակտորների)

ընդունումը, կախված սույն կանոնակարգի

13.1 կետում նշված հանձնման ձեւերից,

համապատասխանաբար իրականացվում է.

1) Կնքված փոխադրման միավորներով՝ մինչեւ կնքված փոխադրման միավորի

բացելը ստուգվում են փոխադրման միավորի եւ կնիքների ամբողջական (չվնասված)

լինելը:

Փոխադրման միավորների, դրանց կնիքների վնասված լինելու դեպքում

կազմվում է ակտ, որը ստորագրվում է կանխիկ դրամն ընդունող բանկի

պատասխանատու անձի (անձանց) եւ ինկասատորների կողմից: Փոխադրման

միավորներում առկա կանխիկ դրամը վերահաշվվում է կապոցներով եւ

արմատներով, մետաղադրամների դեպքում` պարկերով, պոլիէթիլենային

փաթեթներով: Կապոցների, պարկերի, պոլիէթիլենային փաթեթների վնասված

լինելու դեպքում կանխիկ դրամը վերահաշվվում է՝ թղթադրամները թերթ առ թերթ,

մետաղադրամները՝ հատ առ հատ: Փոխադրման միավորում առկա կանխիկ դրամը

համեմատվում է փոխադրման միավորում առկա արժեքներին ուղեկցող ցուցակի

հետ: Անհամապատասխանությունների դեպքում կազմվում է ակտ, որը հիմք է

հանդիսանում հայտնաբերված հաշվեսխալը վերականգնելու համար՝ փոխադարձ

կնքված երկկողմանի պայմանագրերի համաձայն: Ակտը ստորագրում են կանխիկ

դրամն ընդունող բանկի լիազոր անձինք եւ ինկասատորները:

2) Թղթադրամները կապոցներով՝ ստուգելով փաթեթավորման ճշտությունը,

արմատների քանակը, փաթեթների եւ կնիքների ամբողջականությունն ու անվնաս

լինելը: Մետաղադրամները պարկերով, պոլիէթիլենային փաթեթներով` ստուգելով

պարկերի եւ կնիքների ամբողջականությունն ու անվնաս լինելը:

Վնասված, պատռված կապոցները, պարկերը, պոլիէթիլենային փաթեթներն

ընդունվում են՝ թղթադրամները թերթ առ թերթ, մետաղադրամները հատ առ հատ

հաշվելով: Կանխիկ դրամը համեմատվում է ինկասատորներից ստացված

արժեքներին ուղեկցող ցուցակի հետ: Հաշվեսխալների հայտնաբերման դեպքում

կազմվում է ակտ, որը հիմք է հանդիսանում հայտնաբերված հաշվեսխալը

վերականգնելու համար՝ փոխադարձ կնքված երկկողմանի պայմանագրերի

համաձայն: Ակտը ստորագրում են կանխիկ դրամն ընդունող բանկի լիազոր անձինք

եւ ինկասատորները:

3) Նախօրոք կնքված փոխադրման միավորներով՝ ստուգելով փոխադրման

միավորի եւ կնիքների ամբողջական (չվնասված) լինելը:

Նախօրոք կնքված փոխադրման միավորների, դրանց կնիքների վնասված

լինելու դեպքում կազմվում է ակտ, որը ստորագրվում է կանխիկ դրամն ընդունող

բանկի պատասխանատու անձի (անձանց) եւ ինկասատորների կողմից:

Փոխադրման միավորներում առկա կանխիկ դրամը վերահաշվվում է կապոցներով

եւ արմատներով, մետաղադրամների դեպքում` պարկերով, պոլիէթիլենային

փաթեթներով: Կապոցների, պարկերի, պոլիէթիլենային փաթեթների վնասված

լինելու դեպքում՝ թերթ առ թերթ, հատ առ հատ: Փոխադրման միավորում առկա

կանխիկ դրամը համեմատվում է արժեքներին ուղեկցող ցուցակի հետ:

Անհամապատասխանությունների դեպքում կազմվում է ակտ, որը հիմք է

հանդիսանում հայտնաբերված հաշվեսխալը վերականգնելու համար՝ փոխադարձ

կնքված երկկողմանի պայմանագրերի համաձայն: Ակտը ստորագրում են կանխիկ

դրամն ընդունող բանկի լիազոր անձինք եւ ինկասատորները:

13.4. Բանկերում թանկարժեք մետաղների ստանդարտացված

ձուլակտորները ինկասացիոն կազմակերպությանը հանձնվում են՝

1) կնքվող պարկերով կամ կոնտեյներներով:

Բանկերում թանկարժեք մետաղների ստանդարտացված ձուլակտորները

ինկասացիոն կազմակերպության միջոցով փոխադրելու համար ինկասատորների

ներկայությամբ, արժեքներին ուղեկցող ցուցակի հետ միասին դրվում են պարկերի

կամ կոնտեյներների մեջ եւ կնքվում առաքող բանկի կնիքով (կապարակնիքով) կամ

մեկանգամյա օգտագործման կնիքով: Մինչեւ պարկերում ձուլակտորների

տեղադրումը եւ պարկերի, կոնտեյներների կնքումը, ինկասատորները ստուգում են

ձուլակտորների ամբողջականությունն ու անվնաս լինելը: Ձուլակտորների վնասված

լինելու դեպքում կազմվում է ակտ, որի մեկ օրինակը արժեքներին ուղեկցող ցուցակի

հետ միասին դրվում է կնքվող պարկում կամ կոնտեյներում:

2) Նախօրոք կնքված պարկերով կամ կոնտեյներներով՝ համաձայն պարկերի

կամ կոնտեյներների վրա առկա վավերապայմանների: Թանկարժեք մետաղների

ստանդարտացված ձուլակտորները եւ բանկի պատասխանատու անձանց կողմից

ստորագրված արժեքներին ուղեկցող ցուցակը մինչեւ ինկասատորներին հանձնելը

պատասխանատու անձանց կողմից նախապես տեղադրվում են պարկերի,

կոնտեյներների մեջ եւ կնքվում բանկի կնիքներով (կապարակնիքով) կամ

մեկանգամյա օգտագործման կնիքով, որից հետո ձուլակտորները հանձնվում են

ինկասատորներին:

13.5. Բանկերում ինկասացիոն կազմակերպությունից թանկարժեք

մետաղների ստանդարտացված ձուլակտորներն ընդունվում են սույն կանոնակարգի

13.4 կետում նշված հանձնման ձեւերին համապատասխան:

Պարկերի, կոնտեյներների կամ դրանց կնիքների վնասված լինելու դեպքում

կազմվում է ակտ, որը ստորագրվում է արժեքներն ընդունող բանկի

նյութապատասխանատու անձանց եւ ինկասատորների կողմից, որից հետո

թանկարժեք մետաղների ստանդարտացված ձուլակտորները ստուգվում են՝

համեմատելով արժեքներին ուղեկցող ցուցակի, իսկ ձուլակտորների վնասված

լինելու վերաբերյալ ակտի առկայության դեպքում՝ նաեւ համապատասխան ակտի

հետ: Պարկերի, կոնտեյներների կամ կնիքների ամբողջականության խախտման

(վնասվածության) դեպքում կամ առանց նախնական ակտի առկայության

ձուլակտորների վնասվածության, կամ ձուլակտորների եւ արժեքներին ուղեկցող

ցուցակի անհամապատասխանության դեպքում կազմվում է ակտ թվարկված

դեպքից յուրաքանչյուրի համար առանձին, որը ստորագրվում է ստացող բանկի

պատասխանատու անձանց եւ ինկասատորների կողմից եւ հիմք է հանդիսանում

առաքող, ստացող բանկերի եւ ինկասացիոն կազմակերպության

պատասխանատվությունը պարզելու ու վնասը փոխհատուցելու համար:

13.6. Թանկարժեք մետաղների ստանդարտացված ձուլակտորների

հանձնումն ինկասատորներին առաքող բանկում եւ ընդունումն ինկասատորներից

ստացող բանկում ձեւակերպվում են համապատասխանաբար առաքող եւ ստացող

բանկերում սահմանված դրամարկղային գործառնությունների կարգին

համապատասխան:

13.7. Բանկերի գլխամասերի միջեւ ինկասացիոն կազմակերպությունների

միջոցով կանխիկ դրամը միմյանց առաքելու եւ միմյանցից ընդունելու ձեւերի, ինչպես

նաեւ հաշվեսխալների դեպքում կազմված ակտերի հիման վրա փոխադարձ

վճարումների մասին կնքվում են պայմանագրեր:

13.8. Հաճախորդի կողմից ինկասացիոն կազմակերպությանը կանխիկ

դրամի հանձնումը եւ ընդունումն իրականացվում է բանկի, հաճախորդի եւ

ինկասացիոն կազմակերպության միջեւ կնքված եռակողմ պայմանագրերի

դրույթների համաձայն, որոնք, սակայն, չպետք է հակասեն սույն կանոնակարգի

պահանջներին:

18. Նկարագրել Կեղծ դրամանիշերի հատկանիշները

Կեղծ են համարվում այն դրամանիշերը, որոնք չեն հանդիսանում

Կենտրոնական բանկի թողարկման դրամանիշեր:

6.2. Կեղծ են համարվում ինչպես ամբողջությամբ, այնպես էլ մասնակի

կեղծված (ձեւափոխված) դրամանիշերը: Թղթադրամի դեպքում մասնակի կեղծում

(ձեւափոխում) համարվում է

1) անվանական արժեքն արտահայտող տառերի եւ թվերի սոսնձումը,

հավելագրումը, որը փոխում է թղթադրամի անվանական արժեքը, կամ

2) թղթադրամի ձեւավորման այլ տարրերի եւ պաշտպանական հատկանիշների

(կինեգրամա, հոլոգրամա եւ այլն) կեղծումը, կամ

3) երկու եւ ավելի կտորներից բաղկացած այն թղթադրամները, որոնց

կտորներից առնվազն մեկը չի հանդիսանում Կենտրոնական բանկի թողարկման

թղթադրամի կտոր:

19. Նկարագրել Դրամանիշերի հնամաշության հատկանիշները

Հնամաշ են համարվում եւ մաշվածության կամ վնասվածության աստիճանից

ելնելով հանդիսանում են շրջանառության համար ոչ պիտանի սույն կանոնակարգի

3.1. կետով սահմանված նկարագրին համապատասխանող հետեւյալ վճարունակ

թղթադրամները.

1) բացակայում է թղթադրամի ընդհանուր մակերեսի առնվազն 2%-ը, սակայն

պահպանված է 60%-ից ավելին, բացառությամբ սույն կանոնակարգի 5.1 կետի 2) եւ

4) ենթակետերով սահմանված դեպքի, կամ

2) ունեն մեկ եւ ավելի պատռվածքներ՝ յուրաքանչյուրը նվազագույնը 1 սմ

երկարությամբ, կամ

3) պատռված եւ սոսնձված կամ կպցված են կպչուն ժապավենով, կամ

4) գունաթափված են, կրում են ջերմային, քիմիական կամ խոնավության ազդեցության հետքեր, կամ 5) կեղտոտվածության եւ մաշվածության հետեւանքով պահպանված չէ թղթադրամի պատկերների ու գույների հստակությունը, կամ 6) ունեն 1 եւ ավելի անցքեր՝ յուրաքանչյուրը նվազագույնը 5մմ տրամագծով,սակայն պահպանված է թղթադրամի ընդհանուր մակերեսի առնվազն 60%-ը, բացառությամբ Կենտրոնական բանկի կողմից դակված հնամաշ թղթադրամների եւ

սույն կանոնակարգի 5.1 կետի 2) ենթակետով սահմանված դեպքի, կամ

7) ունեն ներկոտվածություն, որոնք ծածկում են թղթադրամի ընդհանուր մակերեսի 3%-ից ավելին, սակայն պահպանված մասը թույլ է տալիս որոշել թղթադրամի իսկությունը եւ անվանական արժեքը, կամ

8) ունեն գծեր եւ գրառումներ, այդ թվում` նաեւ ուլտրամանուշակագույն ճառագայթների ներքո երեւացող, որոնք բաղկացած են 3-ից ավելի նիշերից(գծերից), գծերի, գրառումների ընդհանուր երկարությունը 2 սմ-ից ավելի է, իսk գրառումների լայնությունը` 1 սմ-ից, կամ

9) հանդիսանում են արտադրական խոտան` թղթադրամներ, որոնք

հանդիսանում են Հայաստանի Հանրապետության կենտրոնական բանկի

(այսուհետ՝ Կենտրոնական բանկի) թողարկման թղթադրամներ, սակայն կրում են

արտադրական շեղումների հատկանիշներ:

4.2. Հնամաշ են համարվում եւ հանդիսանում են շրջանառության համար ոչ

պիտանի սույն կանոնակարգի 3.2 կետով սահմանված նկարագրին

համապատասխանող հետեւյալ վճարունակ մետաղադրամները, որոնք.

1) ծռված են, տափակած, կրում են ջերմային, քիմիական ազդեցության կամ

մետաղի կորոզիայի հետքեր, սակայն երեւում են դիմերեսի եւ դարձերեսի պատկերները, կամ

2) հանդիսանում են արտադրական խոտան մետաղադրամներ, որոնք հանդիսանում են Կենտրոնական բանկի թողարկման մետաղադրամներ, սակայն կրում են արտադրական շեղումների հատկանիշներ: